Author: Lengyelová Tímea
Last saved by: spano
Company: MP SR

Dôvodová správa

Všeobecná časť

a) 	Zhodnotenie platného právneho stavu a odôvodnenie nevyhnutnosti novej 
právnej úpravy

	Uvádzanie množiteľského materiálu poľnohospodárskych plodín do obehu vo všeobecnosti upravuje zákon č. 291/1996 Z.z. o odrodách a osivách v znení zákona č. 470/2002 Z. z. a zákona č. 519/2003 Z.z. (ďalej len „zákon“). Tento zákon osobitne neupravuje uvádzanie osiva olejnín a priadnych rastlín do obehu, ako je tomu napríklad v prípade sadeníc zelenín (pozri § 18a zákona) alebo okrasných rastlín (pozri § 18b zákona). Predkladaná právna úprava je vypracovaná  na základe § 40a zákona za účelom aproximácie právnych aktov Európskych spoločenstiev a na vykonanie článku 70 Európskej dohody o pridružení. 

	Samotný právny poriadok Slovenskej republiky doposiaľ upravoval problematiku uvádzania osiva olejnín a priadnych rastlín do obehu vo vykonávacom právnom predpise, a to konkrétne vo výnose Ministerstva pôdohospodárstva Slovenskej republiky z 8. októbra 2001 č. 2366/2001-100, ktorým sa vykonáva § 22 zákona Národnej rady Slovenskej republiky č. 291/1996 Z.z. o odrodách a osivách (oznámenie č. 531/2001 Z.z. Ministerstva pôdohospodárstva Slovenskej republiky o  vydaní výnosu,  ktorým sa vykonáva § 22 zákona Národnej rady Slovenskej republiky č. 291/1996 Z.z. o odrodách a osivách). Predkladaný návrh nariadenia vlády upravuje požiadavky na vlastnosti a kvalitu osiva olejnín a priadnych rastlín komplexne a v plnej zhode s právnou úpravou aproximovaných právnych aktov Európskych spoločenstiev a Európskej únie, ktoré sú uvedené v prílohe č. 4. 

b) Odôvodnenie hlavných princípov navrhovanej právnej úpravy

	Výroba olejnín a priadnych rastlín má dôležité miesto v poľnohospodárstve Európskeho spoločenstva, čo sa uvádza aj v  preambule Smernice Rady č. 2002/57/ES 
o obchodovaní s osivom olejnín a priadnych rastlín. Táto skutočnosť odôvodňuje hlavné princípy navrhovanej právnej úpravy, ktorými sú: 
1. 	vytvorenie harmonizovaných podmienok na úrovni Európskeho spoločenstva pre uvádzanie osiva olejnín a priadnych rastlín do obehu,
2. 	určenie takých spoločných požiadaviek na osivo olejnín a priadnych rastlín, ktoré zabezpečia, aby do obehu bolo uvádzané iba osivo olejnín a priadnych rastlín, ktoré
     - je kvalitné, má dostatočnú druhovú pravosť a odrodovú čistotu, 
     - má zabezpečenú identitu a podmienky na riadne uvádzanie do obehu,
     - má taký zdravotný stav, ktorý neumožňuje šírenie chorôb a škodlivých organizmov 
pri jeho uvádzaní do obehu v Európskom spoločenstve,
3. 	zodpovednosť dodávateľov za kvalitu uvádzaného osiva olejnín a priadnych rastlín do obehu, 
4. 	vykonávanie kontroly kvality už uznaného osiva olejnín a priadnych rastlín  uvádzaného do obehu Ústredným kontrolným a skúšobným ústavom poľnohospodárskym (ďalej len „kontrolný ústav“) vo forme náhodných kontrol, 
5. 	povoľovanie uvádzania osiva  olejnín a  priadnych  rastlín  vyrobeného  v tretích  krajinách 
do obehu v rámci spoločenstva za predpokladu, že poskytuje rovnaké istoty ohľadne jeho kvality a vlastností ako osivo olejnín a priadnych rastlín vyrobené v Európskom spoločenstve a spĺňajúce ustanovené požiadavky (ide o tzv. ekvivalencie postavené na zásade rovnocennosti),
6. 	zákaz diskriminácie, čo znamená, že pri zachovaní zásady voľného pohybu osiva olejnín a priadnych rastlín  v členských štátoch Európskeho spoločenstva  nemožno zakázať, ukladať alebo inak obmedzovať predaj osiva olejnín a priadnych rastlín okrem podmienok ustanovených v právnej úprave, 
7. 	neuplatňovanie platnej právnej úpravy na osivo, ktoré je určené výhradne na vývoz, keďže v krajine určenia sa môžu uplatňovať iné požiadavky na toto osivo olejnín a priadnych rastlín ako v Európskom spoločenstve,
8. 	povolenie na uvádzanie osiva olejnín a priadnych rastlín do obehu spĺňajúceho menej prísne požiadavky v prípade dočasných ťažkostí so zásobovaním trhu osivom olejnín a priadnych rastlín,
9. 	vykonávanie pokusov a porovnávacích skúšok za účelom zistenia, či osivo olejnín a priadnych rastlín spĺňa požiadavky na vlastnosti, kvalitu a zdravotný stav ustanovené týmto nariadením pre jeho uvádzanie do obehu,
10. 	zásada voľného pohybu osiva olejnín a priadnych rastlín v Európskom spoločenstve.

	Navrhované nariadenie vlády je v súlade s Ústavou Slovenskej republiky, so zákonom 
č. 291/1996 Z.z. o odrodách a osivách v znení zákona č. 470/2002 Z.z., na základe ktorého sa navrhuje, ako aj s právnym poriadkom Slovenskej republiky a medzinárodnými zmluvami, ktorými je Slovenská republika viazaná. Niektoré ustanovenia zákona č. 291/1966 Z.z.  je však potrebné zmeniť v záujme ich zosúladenia s právnymi aktmi Európskych spoločenstiev.

	Navrhované nariadenie vlády nezakladá nové nároky na štátny rozpočet, rozpočty obcí alebo rozpočty vyšších  územných celkov a nebude mať negatívny dopad na zamestnanosť a tvorbu pracovných miest. Aj po prijatí navrhovanej právnej úpravy sa štátna podpora v oblasti semenárstva bude poskytovať v súlade s doterajšou praxou a právnymi predpismi, teda na základe § 2 zákona č. 240/1998 Z.z. o poľnohospodárstve a o zmene a doplnení ďalších zákonov v znení zákona č. 361/2000 Z.z. Trovy a náklady uznávania osiva olejnín a priadnych rastlín znášajú dodávatelia podľa § 37 zákona. 

		Ministerstvo financií Slovenskej republiky  listom č. 332/2004-81 z 20. januára 2004 vzalo na vedomie, že predložený návrh nariadenia nezakladá nové nároky na štátny rozpočet, rozpočty obcí, rozpočty vyšších územných celkov a nebude mať negatívny dopad na zamestnanosť a tvorbu pracovných miest a vyjadrenie o nepotrebnosti predložiť na rokovanie Rady hospodárskej a sociálnej dohody. 

Doložka zlučiteľnosti 
nariadenia vlády s právom 
Európskych spoločenstiev a právom Európskej únie

1. 	Navrhovateľ nariadenia vlády:
     Ministerstvo pôdohospodárstva Slovenskej republiky.

2. 	Názov návrhu nariadenia vlády:
     Nariadenie vlády Slovenskej republiky, ktorým sa ustanovujú požiadavky na uvádzanie osiva olejnín a priadnych rastlín do obehu.

3. 	Záväzky Slovenskej republiky vo vzťahu k Európskym spoločenstvám a Európskej únii:
     Prijatie nariadenia vlády je plnením záväzku Slovenskej republiky na vykonanie článku 70 Európskej dohody o pridružení, oblasť ochrany zdravia a života ľudí, zvierat a rastlín.  Podľa uvedeného článku nariadenie vlády patrí medzi prioritné oblasti aproximácie právnych aktov Európskych spoločenstiev a Európskej únie do právneho poriadku Slovenskej republiky a medzi priority odporúčané v Bielej knihe, v 5. kapitole Poľnohospodárstvo - osivá a množiteľský materiál. Návrh nariadenia vlády je svojou problematikou zahrnutý do Národného programu pre prijatie acquis communautaire, je súčasťou Partnerstva pre vstup a je prioritou podľa screeningu, kapitola 7 - poľnohospodárstvo. 
	Potreba harmonizácie vykonávacích právnych predpisov k zákonu NR SR č. 291/1996 Z.z. o odrodách a osivách v znení zákona č. 470/2002 Z.z. s právom  Európskych spoločenstiev vyplynula z Negociačnej pozície v kapitole Poľnohospodárstvo. Prijatie návrhu nariadenia vlády patrí medzi prioritné úlohy vlády podľa Plánu legislatívnych úloh vlády SR 
na rok 2003.

4. Problematika návrhu nariadenia vlády:
    Je upravená v práve Európskych spoločenstiev aj v práve Európskej únie v ustanoveniach týchto právnych aktov:
     - Smernica Rady č. 2002/57/ES z 13.júna 2002 o obchodovaní s osivom olejnín a priadnych rastlín v znení Smernice Rady č. 2002/68/ES z 19. júla 2002, Smernice Rady č. 2003/45/ES z 28. mája 2003 a Smernice Rady č. 2003/61/ES z 18. júna 2003, a to okrem článku 2 ods. 3 a článku 8, ktoré sú transponované v ustanoveniach § 5 ods. 22 a § 4 ods. 3 nariadenia vlády Slovenskej republiky, ktorým sa vykonáva registrácia odrôd poľnohospodárskych plodín.
    
5. 	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie:
     Úplná zlučiteľnosť. Niektoré ustanovenia právnych aktov uvedených v bode 4 sú transponované priamo v zákone č. 291/1996 Z.z. o odrodách a osivách v znení zákona 
č. 470/2002 Z.z., a to v ustanoveniach § 1 ods. 2, § 2 ods. 17, 19, 24, 25 a 32, § 20,  
§ 29 ods. 1 písm. d), e), g), § 30 písm. d), § 32 ods. 2 a ďalšie. 

6. 	Gestor (spolupracujúce rezorty):
     Žiadny.

7. Účasť expertov pri príprave návrhu nariadenia vlády a ich stanovisko k zlučiteľnosti:
    Bez účasti expertov. 

Osobitná časť 

	K § 1 
Úvodné ustanovenie vymedzuje predmet právnej úpravy nariadenia vlády jednak pozitívne a jednak negatívne v súvislosti s uvádzaním osiva olejnín a priadnych rastlín do obehu. 

K § 2
	Uznávaniu podľa § 15 ods. 1 zákona podlieha množiteľský materiál tých druhov olejnín a priadnych rastlín, ktoré sú uvedené v zozname druhov poľnohospodárskych plodín. Tento zoznam je jednotný pre všetky štáty Európskeho spoločenstva, preto ho možno meniť alebo dopĺňať iba so súhlasom Európskej komisie (ďalej len „komisia“). 

	K § 3
	Uvádzanie množiteľského materiálu do obehu je všeobecne upravené v § 2 ods. 32 zákona. Navrhovaná právna úprava v § 3 písm. a) vymedzuje uvádzanie osiva olejnín a priadnych rastlín  do obehu v porovnaní so zákonnou úpravou extenzívnejšie, keďže dôsledne vychádza z právnej úpravy Európskych spoločenstiev, ktorá je širšia a podrobnejšia ako právna úprava v § 2 ods. 32 zákona. Tieto skutočnosti v plnej miere platia aj pre vymedzenie pojmov základného osiva a certifikovaného osiva olejnín a priadnych rastlín, pričom pri certifikovanom osive nariadenie vlády ustanovuje generácie množenia pre jednotlivé druhy olejnín a priadnych rastlín.  

	Na rozdiel od ostatných druhov poľnohospodárskych plodín nariadenie vlády ustanovuje pri olejninách a priadnych rastlinách aj uvádzanie osiva do obehu v kategórii obchodné osivo, ktoré zákon podrobne upravuje v § 17.

	K § 4	
	Prvý odsek ustanovuje zákaz obchodovania s osivom odrôd olejnín a priadnych rastlín, ktoré nie sú registrované v Štátnej odrodovej knihe Slovenskej republiky (a teda nie sú ani zapísané v listine registrovaných odrôd) alebo ktoré nie sú zapísané v Spoločnom katalógu odrôd Európskeho spoločenstva. Osivo odrody, ktorá je zapísaná v Spoločnom katalógu odrôd Európskeho spoločenstva, možno po vstupe Slovenskej republiky do Európskej únie uvádzať do obehu na území Slovenskej republiky, aj keď táto odroda nie je registrovaná v Štátnej odrodovej knihe Slovenskej republiky. Uplatňuje sa tu zásada voľného pohybu osiva v Európskom spoločenstve. 

	V druhom odseku je ustanovený zákaz diskriminácie osiva olejnín a priadnych rastlín  pri jeho uvádzaní do obehu či už zo strany štátnych orgánov alebo akýchkoľvek právnických osôb či fyzických osôb, ktorý taktiež vychádza zo zásady voľného pohybu osiva v Európskom spoločenstve. 

	K § 5
	Navrhovaná právna úprava ustanovuje v prílohe č. 1 požiadavky na uznanie množiteľských porastov olejnín a priadnych rastlín, ktoré sú určené na výrobu osiva v kategóriách množenia osivo predstupňov, základné osivo a certifikované osivo. 

	V odseku 3 je ustanovená certifikačná schéma (množiteľský cyklus) pre výrobu osiva určených druhov olejnín a priadnych rastlín podľa jednotlivých kategórií osiva. Certifikované osivo olejnín a priadnych rastlín - na rozdiel od osiva predstupňov a základného osiva - môže uznávať aj semenársky inšpektor, čo vyplýva z § 18 ods. 7, túto jeho činnosť preveruje kontrolný ústav za podmienok ustanovených v odsekoch 4 a 5. 

	Podrobné podmienky na uznávanie množiteľských porastov olejnín a priadnych rastlín semenárskymi inšpektormi môže ustanoviť komisia. Ak sa tak stane, Ministerstvo pôdohospodárstva Slovenskej republiky (ďalej len “ministerstvo“) je splnomocnené vydať osobitný právny predpis, ktorým túto sekundárnu právnu úpravu Európskych spoločenstiev bude transponovať do právneho poriadku Slovenskej republiky. 

	K § 6 
	Požiadavky na vlastnosti a kvalitu osiva olejnín a priadnych rastlín  nariadenie vlády plne upravuje v zhode s  aproximovanými právnymi aktmi Európskych spoločenstiev. Navrhovaná právna úprava kladie dôraz aj na princíp uvádzania iba zdravého osiva olejnín a priadnych rastlín do obehu, podľa ktorého škodlivé organizmy musia byť na čo najnižšej úrovni a semená kontaminované týmito škodlivými organizmami nesmú prekročiť hodnoty ustanovené v prílohe č. 2. Táto právna úprava dôsledne zohľadňuje požiadavky ustanovené zákonom č. 285/1995 Z.z. o rastlinolekárskej starostlivosti v znení zákona č. 471/2001 Z.z.

Požiadavky na vlastnosti a kvalitu osiva olejnín a priadnych rastlín ustanovené v prílohe č. 2 musí spĺňať aj obchodné osivo s výnimkou požiadaviek na odrodovú pravosť a odrodovú čistotu. 
	
K § 7
	Pri uznávaní osiva predstupňov, základného osiva, certifikovaného osiva a obchodného osiva kontrolný ústav overuje predovšetkým kvalitu osiva (jeho analytickú čistotu, klíčivosť, vlhkosť a prímesi), jeho zdravotný stav, ale aj druhovú pravosť, druhovú čistotu a odrodovú pravosť a odrodovú čistotu, a to buď na základe laboratórnych vzoriek alebo prostredníctvom vegetačných skúšok, na čo ho oprávňuje ustanovenie odseku 3. Odrodová pravosť a odrodová čistota sa neskúša iba pri obchodnom osive. 

	K § 8
	V ustanoveniach § 8 je realizovaná zásada na uvádzanie osiva olejnín a priadnych rastlín do obehu spĺňajúceho menej prísne požiadavky na klíčivosť v prípade dočasných ťažkostí so zásobovaním trhu osivom olejnín a priadnych rastlín. 

	Na rozdiel od doterajšej právnej úpravy navrhovaná právna úprava v odseku 2 umožňuje do obehu uvádzať aj osivo olejnín a priadnych rastlín  pred ukončením úradnej skúšky klíčivosti, ak dodávateľ osivo dodáva iba po prvého kupujúceho a ak mu poskytne písomnú záruku za akosť podľa § 429 Obchodného zákonníka.
	
	Výnimky z požiadaviek na vlastnosti a kvalitu osiva olejnín a priadnych rastlín sa vzťahujú iba na osivo pochádzajúce z členských štátov Európskeho spoločenstva, teda nevzťahujú sa na osivo dovezené z tretích krajín. 

	K § 9
	Ustanovenia § 9 taktiež upravujú výnimky z kvality osiva olejnín a priadnych rastlín, resp. výnimku zo zákazu na uvádzanie do obehu osiva odrôd, ktoré nie sú registrované v rámci Európskeho spoločenstva. Na udelenie takejto výnimky je potrebný súhlas komisie, preto v odseku 1 je ustanovené, že ustanovenia § 8 ods. 1 a 2 nie sú dotknuté, keďže ministerstvo môže podľa § 8 odseky 1 a 2 určiť nižšie hodnoty klíčivosti, resp. dodávateľ môže dodávať osivo len s predbežne zistenou klíčivosťou aj bez súhlasu komisie.

	K § 10
	Nariadenie vlády v odseku 1 ustanovuje zákaz uvádzania necertifikovaného  osiva olejnín a priadnych rastlín do obehu. Ďalej v odseku 3 ustanovuje podmienky pre rozdeľovanie dávky. Navrhovaná právna úprava pripúšťa, aby sa dodávali nielen dodávky pozostávajúce z  jednej dávky, ale aj z jej častí. V záujme preukazovania identity dodávky je dodávateľ povinný každú dodávku označiť náveskou. Nemusí tak urobiť iba v prípade, že osivo dodáva v malom množstve konečnému spotrebiteľovi. Aj v takomto prípade musí však k dodávke pripojiť sprievodný doklad s údajmi preukazujúcimi identitu osiva. Táto povinnosť má dôležité miesto v právnej úprave uvádzania osiva olejnín a priadnych rastlín  do obehu, keďže zabezpečuje  právnu ochranu tých odrôd olejnín a priadnych rastlín, na ktoré je udelené šľachtiteľské osvedčenie podľa zákona č. 132/1989 Zb. o ochrane práv k novým odrodám rastlín a plemenám zvierat v znení neskorších predpisov.

	Odsek 5 upravuje ďalšie výnimky z uvádzania osiva olejnín a priadnych rastlín do obehu. Predovšetkým umožňuje uvádzať do obehu šľachtiteľské osivo olejnín a priadnych rastlín za podmienok ustanovených v odseku 7, ale aj malé množstvá neuznaného osiva na vedecké alebo šľachtiteľské účely alebo osivo odrody, o registrácii ktorej prebieha konanie aspoň v jednom členskom štáte Európskeho spoločenstva.

	Určitý problém môže vzniknúť pri uvádzaní osiva podľa písmena b) odseku 5. Podľa dikcie ustanovenia by malo ísť o osivo vyrobené dodávateľom, ktoré sa dodáva na spracovanie, teda nejde o pozberove upravené osivo, čo znamená, že (európsky a následne aj slovenský) zákonodarca má na mysli dodávku tzv. prírodného osiva, teda osiva, ktoré ešte nebolo vyčistené alebo inak upravené. Pri aplikácii tejto právnej normy určitá kolízia môže vzniknúť v spojení s ustanovením § 3 písm. a) bod 2, ktoré upravuje predovšetkým tzv. čistenie osiva vo mzde, teda množiteľ dodá osivo v prírodnom stave na jeho pozberovú úpravu (čistenie, sušenie a pod.) upravovateľovi osiva bez toho, aby došlo k zmene jeho vlastníka. Ustanovenie § 10 ods. 5 písm. b) však počíta so zmenou vlastníka osiva, preto je zrejmé, že toto ustanovenie neupravuje tzv. čistenie osiva vo mzde, ale má na mysli prípady dodávok prírodného osiva na iné účely ako na čistenie vo mzde alebo na zakladanie porastov.
	
	K § 11
	Dovážané osivo olejnín a priadnych rastlín z krajín mimo Európskeho spoločenstva musí spĺňať požiadavky na kvalitu, vlastnosti, zdravotný stav, druhovú pravosť a druhovú čistotu a odrodovú pravosť a odrodovú  čistotu podľa  tohto nariadenia vlády. Toto ustanovenie sa nevzťahuje na osivo olejnín a priadnych rastlín pochádzajúce z členských štátov Európskeho spoločenstva, keďže v tomto prípade platí zásada voľného pohybu osiva olejnín a priadnych rastlín v Európskom spoločenstve. 

	Odsek 2 upravuje ekvivalencie pre osivo olejnín a priadnych rastlín  dovážané z tretích krajín. Toto ustanovenie nezabezpečuje iba ochranu trhu s osivom olejnín a priadnych rastlín, ale aj chráni  členské štáty Európskeho spoločenstva pred dovozom nekvalitného a zdravotne nevyhovujúceho osiva, čím zabraňuje šíreniu škodlivých organizmov a chorôb. Na druhej strane však poskytovanie ekvivalentných záruk za dovážané osivo umožňuje rozvoj obchodu aj s nečlenskými štátmi Európskej únie.

K § 12
	Balenie osiva olejnín a priadnych rastlín sa delí podľa veľkosti obalov do dvoch skupín. Rozlišuje sa veľkospotrebiteľské balenie a malospotrebiteľské balenie osiva. Ak osivo je balené podľa odseku 5, ide o malospotrebiteľské balenie, ktoré spĺňa požiadavky Európskeho  spoločenstva, preto sa označuje ako „malé ES balenie“, ktoré však zároveň musí spĺňať aj požiadavky ustanovené v § 13 ods. 6. Ak by malé balenia tieto požiadavky nespĺňali, nešlo by o malé ES balenia a preto by ich nebolo množné uvádzať do obehu na území členských štátov Európskeho spoločenstva, ale napr. iba v tretích krajinách.

	Balenie osiva olejnín a priadnych rastlín je upravené takým spôsobom, aby neumožňovalo manipuláciu s osivom za účelom jeho zámeny bez porušenia pečatného systému alebo bez zanechania stopy na náveske. Tým sa zabraňuje jednak porušovaniu práv k odrode, ktorá je právne chránená podľa zákona č. 132/1989 Zb. o ochrane práv k novým odrodám rastlín a plemenám zvierat v znení neskorších predpisov a jednak sa zabezpečuje identita osiva v záujme ochrany spotrebiteľa, ktorý pri neporušenosti obalu má istotu, že kupuje takú odrodu určitého druhu olejnín a priadnych rastlín, ktorá je deklarovaná na obale. Z týchto dôvodov nemožno obal uzatvoriť po druhý raz bez prítomnosti zástupcu kontrolného ústavu.

Dodávateľ musí použiť vhodný obal podľa dodávaného druhu olejnín a priadnych rastlín, čo vyplýva z dikcie § 26 ods. 1 vyhlášky č. .../2004 Z.z. o spoločných podmienkach uznávania množiteľských porastov a množiteľských materiálov poľnohospodárskych plodín a ich uvádzania do obehu.

K § 13
	Označovanie osiva olejnín a priadnych rastlín náveskami pri jeho uvádzaní do obehu je právne významné, keďže sa takto nielen zabezpečuje ochrana práv šľachtiteľa k odrode, ale zároveň sa zabraňuje aj tzv. čiernemu obchodu s množiteľským materiálom, ktorý sa vyskytuje nielen na území Slovenskej republiky, ale aj v zahraničí a ktorý v podstate nie je možné úplne zlikvidovať. Zároveň označovanie osiva olejnín a priadnych rastlín je vecne zosúladené aj s osobitnými právnymi predpismi upravujúcimi ochranu spotrebiteľa, keďže zabezpečuje aj ochranu kupujúceho ako spotrebiteľa z hľadiska identifikácie predmetu kúpy, ako to vyžaduje aj ustanovenie § 10 ods. 1 zákona č. 634/1992 Zb. o ochrane spotrebiteľa v znení neskorších predpisov alebo § 7 ods. 1 písm. b) a § 10 ods. 1 písm. b) zákona č. 108/2000 Z.z. o ochrane spotrebiteľa pri podomovom predaji a zásielkovom predaji. Náveska je v podstate dokladom vzťahujúcim sa na tovar v zmysle § 417 Obchodného zákonníka.
	
	Údaje ustanovené v odseku 1 pre úradnú návesku sú obligatórne. Úradná náveska sa používa podľa odseku 1 písm. a) pri dodávkach osiva predstupňov, základného osiva a certifikovaného osiva a ďalej podľa odseku 1 písm. b) sa používa pri dodávkach obchodného osiva. Úradná náveska sa teda používa pri dodávkach osiva, ktoré úradne uznáva (certifikuje) kontrolný ústav podľa § 15 ods. 1 písm. b) zákona. Farebné odlíšenie návesiek podľa odseku 4 je záväzné pre všetky dodávky bez ohľadu na druh použitého balenia. Návesku dodávateľa bude možné používať iba po prijatí príslušnej právnej úpravy ministerstvom. 

	Dodávateľ okrem obligatórnych údajov je povinný uviesť aj ďalšie údaje, ak napr. uvádza do obehu osivo geneticky modifikovanej odrody alebo chemicky ošetrené osivo, a to údaje o genetickej modifikácii alebo o morení osiva alebo údaje o nižšej klíčivosti osiva. 

K § 14 a 15
Dočasné pokusy a porovnávacie skúšky sa vykonávajú za účelom zistenia, či osivo olejnín a priadnych rastlín spĺňa požiadavky na vlastnosti, kvalitu a zdravotný stav ustanovené týmto nariadením pre jeho uvádzanie do obehu. Tieto pokusy a porovnávacie skúšky sa môžu vykonávať vo všetkých členských štátoch Európskeho spoločenstva, preto ustanovenie § 14 oprávňuje zástupcov komisie na ich vykonávanie aj na území Slovenskej republiky. Výsledky týchto pokusov a porovnávacích skúšok sa použijú na overovanie vhodnejších podmienok a požiadaviek pre uvádzanie osiva olejnín a priadnych rastlín do obehu a na zosúladenie technických metód skúšania osiva olejnín a priadnych rastlín. Ustanovenie § 15 ods. 2 vychádza zo zásady vytvárania harmonizovaných podmienok na úrovni Európskeho spoločenstva pre uvádzanie osiva olejnín a priadnych rastlín do obehu.

	K § 16
	V odseku 1 je dané oprávnenie pre kontrolný ústav na vykonávanie náhodných kontrol aj množiteľských porastov a osiva olejnín a priadnych rastlín, ktoré už boli uznané podľa § 15 ods. 3 zákona. Kontrola kvality osív je osobitne dôležitá  pri malých baleniach osiva v maloobchodnej sieti, kde ľahko môže prísť k následnému znehodnoteniu kvality osiva. 

	Kontrolu druhovej pravosti a druhovej čistoty a odrodovej pravosti a odrodovej čistoty vykonáva kontrolný ústav  u všetkých dodávateľov. Touto kontrolou sa osivo neuznáva, iba sa ňou overuje identita osiva. Ak by kontrolný ústav zistil vady osiva olejnín a priadnych rastlín, je oprávnený prijať opatrenie podľa § 36 ods. 1 zákona, teda buď pozastaví jeho uvádzanie do obehu až do odstránenia zistených nedostatkov alebo zakáže jeho uvádzanie do obehu alebo nariadi jeho likvidáciu.

Pokiaľ by dodávateľ nesplnil opatrenie kontrolného ústavu a vadný množiteľský materiál by uvádzal do obehu, konal by protiprávne a ministerstvo by mu mohlo za jeho konanie uložiť pokutu až do výšky 1 000 000 Sk podľa § 35 ods. 1 písm. i) zákona. Obdobne dodávateľovi je možné uložiť pokutu podľa § 35 ods. 1 písm. h) zákona, ak bude mariť výkon kontroly, napr. semenárskemu inšpektorovi alebo úradnému inšpektorovi kontrolného ústavu neumožní voľný prístup k uskladnenému osivu olejnín a priadnych rastlín za účelom odberu vzoriek podľa § 16 ods. 3 tohto nariadenia.

	K § 17
	Odsek 1 upravuje prípady, keď osivo olejnín a priadnych rastlín bolo vyrobené v niektorom z členských štátov Európskeho  spoločenstva z osiva uznaného v niektorom z členských štátov Európskeho spoločenstva alebo v tretej krajine s priznanou rovnocennosťou (ekvivalenciou), pričom toto osivo bolo v prírodnom stave dovezené na územie Slovenskej republiky za účelom jeho pozberovej úpravy a následného uznávania. Ustanovenie odseku 4 umožňuje, aby sa uznávalo aj osivo, ktoré pochádza z plôch založených  a uznaných v tretej krajine, ak bolo vyrobené z osiva uznaného v niektorom z členských štátov Európskeho spoločenstva alebo v tretej krajine s priznanou rovnocennosťou. Odsek 2 zasa upravuje prípady, keď dovezené prírodné osivo bolo vyrobené zo šľachtiteľského osiva (§ 2 ods. 19 zákona) alebo osiva predstupňov (§ 2 ods. 23 zákona).

	Osivo, ktoré kontrolný ústav uznal podľa odseku 1, 2 alebo 4, musí byť pri uvádzaní do obehu označené náveskou a ku každému baleniu musí byť pripojený sprievodný doklad s údajmi uvedenými v odseku 3 písm. b). 	

K § 18
	Uznávanie množiteľských porastov a osiva olejnín a priadnych rastlín vykonáva predovšetkým kontrolný ústav. Tento však môže vykonávaním pomocných činností poveriť aj odborne spôsobilú právnickú osobu alebo fyzickú osobu, ak táto alebo jej zamestnanec nemá osobný záujem na výsledku vykonávanej kontroly a na prijatí konkrétnych opatrení. Uvedený postup pri výkone kontroly je v súlade s § 32 ods. 1 zákona. Ak kontrolu vykonávali odborníci komisie podľa § 14 alebo § 15, kontrolný ústav je povinný s nimi spolupracovať. V odseku 5 sú taxatívne vymenované úradné rozhodnutia, ktoré kontrolný ústav vydáva pri uznávaní a kontrole osiva olejnín a priadnych rastlín. Tieto úradné rozhodnutia kontrolný ústav vydáva podľa vyhlášky č. .../2003 Z.z. o spoločných podmienkach uznávania množiteľských porastov a množiteľských materiálov poľnohospodárskych plodín a ich uvádzania do obehu.
	
Prehliadky množiteľských porastov a skúšanie certifikovaného osiva olejnín a priadnych rastlín môžu vykonávať aj semenárski inšpektori za podmienok uvedených v odseku 6. 

K § 19
	Uvedené ustanovenie taxatívne ukladá Ministerstvu pôdohospodárstva Slovenskej republiky povinnosti vo vzťahu ku komisii a k Stálemu výboru pre osivá a množiteľský materiál pre poľnohospodárstvo, záhradníctvo a lesníctvo Európskeho spoločenstva, ako tieto preň vyplývajú zo Smernice Rady č. 2002/57/ES, a to z článku 29 - písm. a), z článku 2 ods. 1 písm. k) - písm. b), z článku 11 ods. 3 a článku 12 ods. 2 - písm. c), z článku 16 a z článku 23 - písm. d) a z článku 28 - písm. e).
	
	K § 20
	Navrhované ustanovenia upravujú regulačný postup pri zosúlaďovaní záujmov Slovenskej republiky s požiadavkami Európskeho spoločenstva v súvislosti s uvádzaním osiva olejnín a priadnych rastlín do obehu. Týmto ustanovením sú transponované do právneho poriadku Slovenskej republiky tie ustanovenia Smernice Rady č. 2002/57/ES, ktoré  v spojení s Rozhodnutím Rady č. 1999/468/ES upravujú činnosť zástupcov členských štátov Európskeho  spoločenstva (a teda od 1.5.2004 aj zástupcov Slovenskej republiky) v európskych štruktúrach v súvislosti s obchodovaním s osivom olejnín a priadnych rastlín. 
	
	K § 21
	Splnomocňovacie ustanovenie oprávňuje ministerstvo, aby ustanovilo všeobecne záväzným právnym predpisom podrobnosti o tých záležitostiach uvádzania osiva olejnín a priadnych rastlín  do obehu, ktoré komisia upraví podľa Smernice Rady č. 2002/57/ES v rámci regulačného postupu.

K § 22
	Príloha č. 4 uvádza, ktoré právne akty Európskych spoločenstiev a Európskej únie sa transponujú do právneho poriadku Slovenskej republiky.

	K § 23
	Účinnosť nariadenia vlády sa navrhuje dňom jeho vyhlásenia s výnimkou tých ustanovení, ktoré nadobudnú účinnosť dňom nadobudnutia platnosti Zmluvy o pristúpení Slovenskej republiky k Európskym spoločenstvám. Deň účinnosti nariadenia Vlády SR sa navrhuje s prihliadnutím na potrebu urýchleného transponovania právnych aktov Európskych spoločenstiev uvedených v prílohe č. 4 do právneho poriadku Slovenskej republiky.
K prílohám č. 1 a 2
V prílohách sú taxatívne vymenované požiadavky na uznávanie množiteľských porastov a osiva olejnín a priadnych rastlín. Tieto požiadavky sú uvedené zhodne s prílohami 
I a II Smernice Rady č. 2002/57/ES z 13. júna 2002.

K prílohe č. 3
Príloha záväzne ustanovuje najvyššiu hmotnosť dávky a najnižšiu hmotnosť vzorky pre jednotlivé druhy olejnín a priadnych rastlín v súlade s prílohou III Smernice Rady č. 2002/57/ES z 13. júna 2002.

	K prílohe č. 4
V prílohe č. 4 sú vymenované právne akty Európskych spoločenstiev a Európskej únie, ktoré sa predkladaným nariadením vlády transponujú do právneho poriadku Slovenskej republiky. Týmto nariadením vlády sa transponujú všetky právne akty Európskych spoločenstiev a Európskej únie, ktoré upravujú uvádzanie osiva olejnín a priadnych rastlín  do obehu. Článok 2 ods. 3 a článok 8 Smernice Rady č. 2002/57/ES  sú do právneho poriadku Slovenskej republiky transponované nariadením vlády Slovenskej republiky č. .../2004 Z.z., ktorým sa vykonáva registrácia odrôd poľnohospodárskych plodín.

DOLOŽKA

finančných, ekonomických, environmentálnych vplyvov a vplyvov 
na zamestnanosť

a) Prvá časť - vyčíslenie odhadu dopadov na verejné financie
 
Navrhované nariadenie vlády Slovenskej republiky nebude mať finančné dôsledky na
1. 	štátny rozpočet,
2. 	rozpočet štátnych fondov,
3. 	rozpočty obcí a VÚC,
4. 	rozpočty Sociálnej poisťovne, zdravotných poisťovní a Národného úradu práce,
5. 	Fondu národného majetku Slovenskej republiky a Slovenského pozemkového fondu.

b) 	Druhá časť - odhad dopadov na obyvateľov, hospodárenie podnikateľskej sféry a iných právnických osôb

     Navrhované nariadenie vlády Slovenskej republiky
1. 	nebude mať dopad na životnú úroveň obyvateľstva a zvyšovanie kvality života,
2. 	nebude mať negatívny dopad na rozvoj podnikateľských aktivít z hľadiska žiadúceho ekonomického rastu,
3. 	je v súlade s prioritami a cieľmi hospodárskej politiky.

c) Tretia časť - vyčíslenie odhadu dopadov na životné prostredie

Navrhované nariadenie vlády Slovenskej republiky je v súlade s prioritami a cieľmi štátnej environmentálnej politiky a bude kladne ovplyvňovať životné prostredie, keďže ustanovuje požiadavky na zdravotný stav a kvalitu osiva olejnín a priadnych rastlín uvádzaných 
do obehu.

d) 	Štvrtá časť - odhad dopadov na zamestnanosť 
     Navrhované nariadenie vlády Slovenskej republiky nebude mať negatívny dopad 
na zamestnanosť a na tvorbu nových pracovných miest.